## Odluka o davanju suglasnosti trgovačkom društvu HT - Hrvatske telekomunikacije d.d. iz Zagreba na Standardnu ponudu za davanje usluga s dodanom vrijednosti od 6. svibnja 2005.

### NN 74/2005 (17.6.2005.), Odluka o davanju suglasnosti trgovačkom društvu HT - Hrvatske telekomunikacije d.d. iz Zagreba na Standardnu ponudu za davanje usluga s dodanom vrijednosti od 6. svibnja 2005.

# HRVATSKA AGENCIJA ZA TELEKOMUNIKACIJE

**1464**

Na temelju članka 12. stavka 1. točke 5. i
članka 12. stavka 3. Zakona o telekomunikacijama (»Narodne novine« 122/03,
158/03 i 60/04), te članka 41. st. 1. Pravilnika o telekomunikacijskim uslugama
(»Narodne novine« 183/04), u postupku izdavanja suglasnosti trgovačkom društvu
HT – Hrvatske telekomunikacije d.d., Zagreb, Savska cesta 32, na Standardnu
ponudu za davatelje usluga s dodanom vrijednosti od 6. svibnja 2005. (dalje u
tekstu: Standardna ponuda), Vijeće Hrvatske agencije za telekomunikacije (dalje
u tekstu: Vijeće Agencije) je na 34. sjednici održanoj 7. lipnja 2005.  donijelo sljedeću

## ODLUKU

1. Daje se suglasnost trgovačkom društvu HT –
Hrvatske telekomunikacije d.d., Zagreb, Savska cesta 32 na Standardnu ponudu za
davatelje usluga s dodanom vrijednosti od 6. svibnja 2005., koja je sastavni
dio ove Odluke.

2. Ova Odluka stupa na snagu danom donošenja i
vrijedi do dana izdavanja suglasnosti na novu Standardnu ponudu HT-a d.d. za
davatelje usluga s dodanom vrijednosti.

3. HT d.d. se obvezuje najkasnije do 31.
siječnja 2006. dostaviti Hrvatskoj agenciji za telekomunikacije novu Standardnu
ponudu za davatelje usluga s dodanom vrijednosti, radi izdavanja suglasnosti.

4. Ova će se Odluka objaviti u »Narodnim
novinama«.

```
Obrazloženje
```

```

```

Sukladno članku 54. st. 4. Zakona o
telekomunikacijama i članku 41. st. 1. Pravilnika o telekomunikacijskim
uslugama o obavezi dostave standardne ponude pristupa mreži za davatelje usluga
s dodanom vrijednosti, HT – Hrvatske telekomunikacije d.d. su Hrvatskoj
agenciji za telekomunikacije 24. ožujka 2005. dostavile Standardnu ponudu za
davatelje usluga s dodanom vrijednosti, radi izdavanja suglasnosti.

Vijeće Agencije je u ovom postupku analiziralo
Standardnu ponudu HT-a d.d. za davatelje usluga s dodanom vrijednosti od 24.
ožujka 2005., te je utvrdilo da ista nije izrađena u skladu s člankom 41. st.
4. Pravilnika o telekomunikacijskim uslugama, u dijelovima koji se, između
ostalog, odnose na način davanja podataka u svrhu međusobnog obračuna i naplate
korištenih usluga krajnjim korisnicima, komercijalne uvjete u slučaju kada
davatelj usluga zahtijeva posebno sučelje, uvjete naplate naknade za
prouzrokovanu štetu davatelju usluga, uvjete bankarskih jamstava i rizika
naplate i dr. Dana 19. travnja 2005. godine zatraženo
je od HT-a d.d. da izvrši sve potrebne izmjene i usklađivanje sa Zakonom o
telekomunikacijama i Pravilnikom o telekomunikacijskim uslugama. HT d.d. je 9.
svibnja 2005. godine dostavio novu Standardnu ponudu za davatelje usluga s dodanom
vrijednosti od 6. svibnja 2005.

Iz Standardne ponude vidljivo je da je cijena
korištenja HT-ove mrežne infrastrukture u procesu usmjeravanja poziva krajnjih
korisnika do priključne točke davatelja usluge s dodanom vrijednosti,
definirana kao maloprodajna cijena javne govorne usluge i cijena korištenja
platforme inteligentne mreže (23 lipe + 7 lipa). Nadalje, cijene usluga
pristupa mreži u vidu priključenja terminalne opreme i mjesečne naknade za
pristup, u skladu su s općim uvjetima poslovanja HT-a d.d. Standardni paketi 1
i 2 uključuju dodjelu broja korisnika, dodjelu tarife, odabir programa
upravljanja prometom, te programiranje i implementaciju istih. Cijena mjesečne
naknade pokriva fiksne troškove korištenja sustava, upravljanja prometom i
dodijeljenih brojeva. Cijene predložene u Standardnoj ponudi su jednake
postojećim cijenama koje HT d.d. trenutno primjenjuje na davatelju usluga s
dodanom vrijednosti. Naplata usluga vrši se putem računa koji HT d.d. izdaje na
mjesečnoj osnovi davatelju usluga. Standardna ponuda izrađena je na način da su
definirani jasniji i nediskriminirajući uvjeti
davanja pristupa mreži, najam kapaciteta, cijena povezivanja davatelja usluga s
dodanom vrijednosti i operatora sa znatnijom tržišnom snagom, te je također
posebice definirana tržišna usluga mogućnosti obračuna i naplate usluga od
korisnika gdje je davatelj usluga odgovoran za naplatu korištenja usluga s
dodanom vrijednosti od korisnika i za pruženu uslugu i kvalitetu pružene
usluge.

Vijeće Agencije je utvrdilo da je Standardna
ponuda sastavljena u skladu s člankom 41. st. 1. Pravilnika o
telekomunikacijskim uslugama, te je na temelju članka 6. st. 7. Pravilnika o
pristupu mreži i međusobnom povezivanju (»Narodne novine« 185/03) i u skladu sa
svojim Poslovnikom, donijelo Odluku kako je navedeno u točki 1. dispozitiva.
Odluka je donesena na razdoblje do izdavanja suglasnosti na novu Standardnu
ponudu HT-a d.d. za davatelje usluga s dodanom vrijednosti, prema zahtjevu
Hrvatske agencije za telekomunikacije, i to iz razloga promjene načina
određivanja cijena, te je HT d.d. obvezan najkasnije do 31. siječnja 2006. g.
dostaviti Agenciji novu Standardnu ponudu za davatelje usluga s dodanom
vrijednosti usklađenu s troškovnim modelom određivanja cijena prema modelu koji
će odrediti Agencija.

Na temelju članka 56. st. 4. Zakona o
telekomunikacijama i članka 3. st. 11. Pravilnika o pristupu mreži i međusobnom
povezivanju, ova odluka će se objaviti u »Narodnim novinama«.

UPUTA O PRAVNOM LIJEKU

Protiv ove Odluke žalba nije dopuštena, ali se
može pokrenuti upravni spor kod Upravnog suda Republike Hrvatske u roku 30 dana
od dana primitka.

Klasa: 344-01/05-01/82

Urbroj: 376-05-05

Zagreb, 7. lipnja 2005.

Predsjednik Vijeća

Hrvatske agencije za telekomunikacije

**Gašper** **Gaćina, dipl. ing. el.,** v. r.

STANDARDNA PONUDA

HT – Hrvatskih
telekomunikacija d.d.

ZA DAVATELJE USLUGAS
DODANOM VRIJEDNOSTI

1. PREDMET STANDARDNE
PONUDE

*1.1. Predmet Standardne ponude*

(1) Sukladno odredbama Zakona o
telekomunikacijama, Pravilnika o pristupu mreži i međusobnom povezivanju i
Pravilnika o telekomunikacijskim uslugama HT – Hrvatske telekomunikacije d.d.,
Savska cesta 32, Zagreb (dalje u tekstu: T-Com)
pripremile su standardnu ponudu (dalje u tekstu: Standardna ponuda) za pružanje
pristupa mreži (dalje u tekstu: T-Com usluge)
ovlaštenim davateljima usluga s dodanom vrijednosti (dalje u tekstu: Davatelj
usluga). T-Com usluge omogućuju Davatelju usluga
pružanje usluga s dodanom vrijednosti korisnicima koji imaju priključak na
nepokretnu mrežu T-Com-a ili korisnicima kojima su
ove usluge dostupne na temelju ugovora o međusobnom povezivanju sklopljenom
između T-Com-a i drugih operatora (dalje u tekstu:
Korisnici). Usluge s dodanom vrijednosti koje pruža Davatelj usluga nisu
dostupne Korisnicima T-Com-a koji koriste usluge
drugih operatora putem usluge odabira ili predodabira
operatora.

(2) Ova Standardna ponuda T-Com-a
za pružanje T-Com usluga, pored općih odredbi,
sastoji se od tehničkih uvjeta koji se jednako primjenjuju na sve Korisnike u
Prilogu A, cijena T-Com usluga u prilogu B,
informacija o kontakt adresi T-Com-a u prilogu C i
detaljnog prikaza postupka utvrđivanja i otklona smetnji u prilogu D.

(3) U svrhu aktivacije i pružanja T-Com usluga, T-Com i Davatelj
usluga sklapaju ugovor o pružanju T-Com usluga (dalje
u tekstu: Ugovor o pružanju T-Com usluga) sukladno
odredbama ove Standardne ponude. Ova Standardna ponuda, kao i svi njeni
prilozi, čine sastavni dio Ugovora o pružanju T-Com
usluga. Ugovor o pružanju T-Com usluga može dodatno
sadržavati odredbe koje su specifično vezane uz pojedinog Davatelja usluga. Te
su odredbe predmet komercijalnog sporazuma između T-Com-a
i Davatelja usluga.

(4) Na sve odnose između T-Com-a
i Davatelja usluga u okviru T-Com usluga, koji nisu
uređeni ovom Standardnom ponudom i/ili Ugovorom o pružanju T-Com usluga sklopljenim na temelju ove Standardne ponude, na
odgovarajući će se način primjenjivati važeći propisi Republike Hrvatske.

1.2. Pojmovi i
definicije

U smislu ove Standardne ponude pojedini pojmovi
i definicije imaju sljedeće značenje:

1. *Pristup
mreži*: fizičko i logičko povezivanje terminalne i druge opreme na T-Com mrežu.

2. *Mrežna
terminalna oprema*: terminalna oprema T-Com-a koja
je spojena između Terminalne opreme Davatelja usluga i priključne točke, i koja
čini sastavni dio T-Com mreže.

3. *Priključna
točka*: sučelje u prostorijama Davatelja usluge za priključenje na T-Com mrežu putem kućne instalacije.

4. *Terminalna
oprema Davatelja usluge*: oprema Davatelja usluge koja je spojena putem
Mrežne terminalne opreme na priključne točke T-Com
mreže.

5. *T-Com mreža*: nepokretna javna telefonska (PSTN i ISDN)
mreža, uključujući bilo koji njezin dio koji je u vlasništvu ili zakupu T-Com-a.

6. *Davatelj
usluga*: ovlašteni davatelj usluga s dodanom vrijednosti.

7. *Korisnik*:
korisnik usluga s dodanom vrijednosti koji ima priključak na nepokretnu mrežu
T-Com-a ili kojem su ove usluge dostupne temeljem
ugovora o međusobnom povezivanju sklopljenom između T-Com-a
i drugih operatora.

8. *Usluge
s dodanom vrijednosti*: bilo koje usluge koje zahtijevaju obradu podataka o
telekomunikacijskom prometu ili podataka o lokaciji izvan opsega nužnog za
komunikaciju putem telekomunikacijske mreže ili za obračun troškova.

2. OPSEG I AKTIVACIJA
T-COM USLUGA

*2.1. Opseg T-Com usluga*

(1) T-Com usluge koje
se pružaju Davatelju usluga uključuju pristup T-Com
mreži i pomoćne usluge IN Platforme T-Com-a.

(2) Davatelj usluga ima pravo ugovoriti s T-Com-om pružanje dodatnih usluga, kao i posebne tarifne
modele koji nisu predmet ove Standardne ponude. Pružanje takvih dodatnih usluga
i posebni tarifni modeli bit će sastavni dio Ugovora o pružanju T-Com usluga zaključenim između T-Com-a
i Davatelja usluga.

(3) Davatelj usluga je obvezan koristiti se T-Com uslugama isključivo u svrhu pružanja Usluga s dodanom vrijednosti
Korisnicima te potvrđuje da neće ustupiti T-Com
usluge, niti bilo koji njihov dio, na korištenje trećim osobama bez prethodnog
pisanog odobrenja T-Com-a.

2.2. Pristup mreži

(1) Pristup T-Com
mreži u smislu ove Standardne ponude (dalje u tekstu: Usluga pristupa mreži)
uključuje uspostavljanje jednog ili više priključaka na T-Com
mrežu (dalje u tekstu: Priključne točke) na lokacijama koje je izabrao Davatelj
usluga. Priključne točke izabrane od strane Davatelja usluga navedene su u
Zahtjevu za T-Com usluge koji podnosi Davatelj
usluga. Pristup Davatelja usluga T-Com mreži na
Priključnim točkama navedenim u Zahtjevu za T-Com
usluge smatrat će se pristupom mreži u smislu važećeg Pravilnika o pristupu
mreži i međusobnom povezivanju.

(2) Usluga pristupa mreži koju T-Com pruža Davatelju usluga uključuje sljedeće usluge:

(a) fizičko povezivanje Terminalne opreme
Davatelja usluga na T-Com mrežu, uključujući prijenos
govornih komunikacija između Davatelja usluga i Korisnika;

(b) usluge inteligentne mreže (IN usluge) koje
podržavaju pružanje Usluga s dodanom vrijednosti od strane Davatelja usluga, i

(c) Dodatne usluge koje T-Com
pruža na temelju zahtjeva Davatelja usluga.

(3) Fizičko povezivanje Terminalne opreme
Davatelja usluga na T-Com mrežu omogućava se na
Priključnim točkama navedenim u Zahtjevu za T-Com
usluge. Priključenje Terminalne opreme Davatelja usluga i prijenos govornog
prometa između Korisnika i Davatelja usluga obavlja se putem POTS/ISDN
priključaka na pristupnoj pretplatničkoj centrali ili na udaljenom
pretplatničkom stupnju.

(4) IN usluge ponuđene su unutar dva paketa:
Standardni paket I ili Standardni paket II, ovisno o izboru Davatelja usluga:

(a) Standardni paket I uključuje dodjelu jednog
6-znamenkastog broja s jednim programom za upravljanje
prometom bez kontrole pretplatnika, do 10 odredišta, kao i mogućnost Davatelja
usluga da izabere tarifnu skupinu prema cjeniku navedenom u Prilogu B ove
Standardne ponude.

(b) Standardni paket II uključuje dodjelu bloka
od deset 6-znamenkastih brojeva s programom za
upravljanje prometom bez kontrole pretplatnika, do 10 odredišta, kao i
mogućnost Davatelja usluga da izabere tarifnu skupinu prema cjeniku navedenom u
Prilogu B ove Standardne ponude.

(5) Program za upravljanje prometom iz stavka 4.
ovog članka, a koji je dostupan u Standardnom paketu I i
Standardnom paketu II u okviru IN usluga, oblikuje se u skladu sa Zahtjevom za
T-Com usluge podnesenim od strane Davatelja usluga.
Razina upravljanja uslugom i dodjela parametara u programu za upravljanje prometom
ovisni su o trenutnim tehničkim mogućnostima i softverskim kapacitetima T-Com-a. Program za upravljanje prometom može sadržavati
sljedeće parametre:

– preusmjeravanje poziva na određena odredišta
ovisno o pozivnom broju (C-broj);

– preusmjeravanje poziva na određena odredišta
ovisno o mrežnim skupinama iz koje dolazi poziv;

– preusmjeravanje poziva na određena odredišta
ovisno o datumu, danu u tjednu i satu (periodični vremenski prozor);

– preusmjeravanje poziva na određena odredišta u
određeno vrijeme (privremeni vremenski prozor);

– raspodjela poziva na različite odredišne
brojeve;

– preusmjeravanje poziva na alternativna
odredišta pod određenim uvjetima (skretanje poziva ili ograničenje poziva).

(6) Dodatne usluge T-Com
pruža u okviru postojećih tehničkih i operativnih mogućnosti T-Com mreže, u skladu sa Zahtjevom za T-Com
usluge podnesenim od strane Davatelja usluga. Dodatne usluge mogu sadržavati:

(a) Dodatne pozivne brojeve (pojedinačne ili
skupne) s jednim programom za upravljanje prometom;

(b) Proširenje programa za daljnja odredišta za
upravljanje prometom;

(c) Dodjelu pozivnih brojeva kombinacijom
znamenki po želji Davatelja usluga;

(d) Promjenu odredišta ili parametara u
programima za upravljanje prometom;

(e) Statističke podatke o ostvarenom prometu
prema Davatelju usluga;

(f) Specifikaciju dolaznih poziva.

(7) Davatelj usluga je ovlašten od T-Com-a zatražiti i poseban pristup mreži, odnosno posebno
sučelje, a T-Com je obvezan ovom zahtjevu Davatelja
usluga udovoljiti ukoliko Davatelj usluga može udovoljiti tehničkim i
sigurnosnim uvjetima, te potrebnim funkcionalnostima određenim od strane T-Com-a za funkcioniranje T-Com
usluga, ukoliko su ispunjeni osnovni (bitni) zahtjevi za integritet T-Com mreže i interoperabilnost
usluga, ukoliko postoje tehničke mogućnosti i ukoliko se omogućavanjem posebnog
pristupa ne narušava načelo nediskriminacije. Tehnički i komercijalni uvjeti
posebnog pristupa mreži, koje T-Com pruža Davatelju
usluga, utvrdit će se prema posebnoj komercijalnoj pogodbi u Ugovoru o pružanju
T-Com usluga.

2.3. Predaja i
prihvaćanje zahtjeva za pružanjem usluge

(1) Tehnički uvjeti za uspostavljanje pristupa
T-Com mreži ovise o trenutnoj dostupnosti i razvoju
T-Com mreže.

(2) U svrhu korištenja T-Com
uslugama, Davatelj usluga podnosi T-Com-u službeni
zahtjev za T-Com uslugama (dalje u tekstu: Zahtjev za
uslugu). Službeni Zahtjev za uslugu mora se podnijeti u pisanom obliku T-Com-ovoj kontakt adresi navedenoj u Prilogu C ove
Standardne ponude, te mora sadržavati najmanje sljedeće:

– službeni naziv i adresu Davatelja usluga;

– podatke o ovlaštenoj osobi Davatelja usluga;

– izričitu izjavu da Davatelj usluga podnosi
službeni Zahtjev za uslugu;

– podatak o željenoj lokaciji Priključne točke;

– podatak o željenom modalitetu Usluge pristupa
mreži;

– izvadak iz registra Trgovačkog suda;

– potvrdu koju je izdalo regulatorno tijelo
kojom se potvrđuje da je Davatelj usluga ovlašten za pružanje usluga s dodanom
vrijednosti.

(3) Zahtjev za informacijama o T-Com uslugama neće se smatrati podnošenjem službenog
Zahtjeva za uslugu u smislu ove Standardne ponude.

(4) T-Com će se
očitovati na podneseni Zahtjev za uslugu u pisanom obliku u roku 15 dana od
dana zaprimanja Zahtjeva za uslugu. U odgovoru na Zahtjev za uslugu T-Com će pružiti informacije o postojanju odgovarajućih
tehničkih uvjeta za pružanje T-Com usluga na željenim
lokacijama, uzimajući u obzir trenutnu raspoloživost i razvoj T-Com mreže te ispunjavanje tehničkih preduvjeta navedenih
članku 4. stavak 1. i u Prilogu A ovoj Standardnoj ponudi koje Davatelj usluga
mora ispuniti prije aktivacije T-Com usluge.

(5) Ukoliko Davatelj usluga ne ispuni neke, ili
niti jedan od navedenih tehničkih preduvjeta nužnih za pružanje T-Com usluga kao što je gore navedeno, obveza T-Com-a za pružanje T-Com usluga
sukladno ovoj Standardnoj ponudi nastupit će po ispunjenju ovih preduvjeta od
strane Davatelja usluga.

(6) Ukoliko su ostvareni tehnički preduvjeti u
odnosu na T-Com mrežu na željenoj lokaciji zatraženoj
od strane Davatelja usluga, a pod uvjetom da je Davatelj usluga ispunio
tehničke preduvjete, T-Com će postupiti po podnesenom
Zahtjevu Davatelja usluga i sklopiti Ugovor o pružanju T-Com
usluga s Davateljem usluga. T-Com će aktivirati T-Com usluge Davatelju usluga na željenim lokacijama u roku
60 dana od dana sklapanja Ugovora o pružanju T-Com
usluga sklopljenom između T-Com-a i Davatelja usluga.

(7) U slučaju da su dvije ili više pristupnih
POTS/ISDN linija regulirane Ugovorom o pružanju T-Com
usluga, prava i obveze iz tog Ugovora tumačit će se i primjenjivati zasebno za
svaku Priključnu točku kao da su sklopljeni zasebni ugovori.

(8) Odredbe ovog članka na odgovarajući se način
primjenjuju na svaki zahtjev Davatelja usluga za nove pristupne kapacitete
i/ili za promjenu postojećih kapaciteta. U ovom slučaju, Ugovor o pružanju T-Com usluga, koji je prethodno sklopljen između T-Com-a i Davatelja usluga, na odgovarajući će se način
dopuniti, odnosno izmijeniti u pogledu novih pristupnih kapaciteta i/ili
izmjena u postojećoj uporabi T-Com usluga od strane
Davatelja usluga.

2.4. Uvjeti za
aktivaciju i pružanje usluge

(1) Sljedeći uvjeti za aktivaciju i pružanje T-Com usluga moraju biti ispunjeni u svako doba:

– T-Com i Davatelj
usluga sklopili su Ugovor o pružanju T-Com usluga,

– Davatelj usluga je ovlašten pružati Usluge s
dodanom vrijednosti Korisnicima.

(2) Neovisno o ispunjenju uvjeta iz stavka 1.
ovog članka, T-Com je ovlašten odbiti aktivaciju T-Com usluga ili prekinuti pružanje tih usluga Davatelju
usluga:

– ako je protiv Davatelja usluga pokrenut
stečajni ili neki sličan postupak, odnosno ako postane nesposoban za plaćanje
ili je prezadužen ili ako, prema razumnoj procjeni T-Com-a,
neće biti u mogućnosti podmirivati svoja dugovanja za pružene usluge;

– ako u trenutku podnošenja Zahtjeva za uslugu
Davatelj usluga ima dospjela dugovanja prema T-Com-u
za pružene usluge;

– ako postoji osnovana sumnja da Davatelj usluga
zloupotrebljava ili da postoji pokušaj zlouporabe od strane Davatelja usluga
neke od telekomunikacijskih usluga koje pruža T-Com
ili ako omogućava trećoj osobi neovlašteno korištenje ovim uslugama,

– ako Davatelj usluga, na zahtjev T-Com-a, ne pruži T-Com-u
odgovarajuće financijsko jamstvo sukladno članku 7.3. ove Standardne ponude.

(3) Po prestanku razloga navedenih u stavku 2.
ovog članka, T-Com će aktivirati, odnosno nastaviti
pružati T-Com usluge Davatelju usluga.

2.5. Numeriranje

(1) Nakon što zaprimi Zahtjev za uslugu podnesen
od strane Davatelja usluga, T-Com će Davatelju usluga
dodijeliti, ili ponuditi Davatelju usluga da sam odabere, odgovarajući 060 broj
ili niz brojeva u T-Com mreži u skladu s važećim
propisima o numeriranju i Planom numeriranja Republike Hrvatske. Ovisno o tipu
priključka (POTS/ISDN), T-Com će dodijeliti
zemljopisni broj za svaku Priključnu točku koju je Davatelj usluga zatražio.

(2) Ukoliko Davatelj usluga raspolaže s
vlastitim brojem ili nizom brojeva određenih za pružanje Usluga s dodanom
vrijednosti sukladno važećim propisima o numeriranju i Planu numeriranja,
pružiti će T-Com-u, u Zahtjevu za usluge, sve
potrebne informacije o brojevima kojima raspolaže.

(3) Ukoliko je T-Com
dodijelio broj, ili niz brojeva Davatelju usluga u skladu sa stavkom 1. ovog
članka, T-Com zadržava pravo izmjene brojeva u T-Com mreži sukladno važećim propisima o numeriranju i Planu
numeriranja Republike Hrvatske. T-Com će obavijestiti
Davatelja usluga 60 dana unaprijed o izmjeni njegovog broja u T-Com mreži. Zbog izmjene korisničkog broja ili niza brojeva
u T-Com mreži ne može se tražiti naknada štete.

3. IZMJENA TEHNIČKIH
PARAMETARA

(1) T-Com zadržava
pravo svakodobno izvršiti manje izmjene u tehničkim parametrima T-Com usluge uzrokovane tehničkim razvojem, rekonfiguracijom ili razvojem T-Com-ove
mreže, međunarodnim standardima i preporukama i/ili važećim propisima Republike
Hrvatske, a koje izmjene nemaju učinka na funkcioniranje T-Com
usluga utvrđenih temeljem Ugovora o pružanju T-Com
usluga.

(2) O izmjenama u T-Com
mreži koje bi mogle imati učinka na funkcioniranje T-Com
usluga utvrđenih Ugovorom o pružanju T-Com usluga, T-Com će Davatelja usluga obavijestiti najmanje 6 mjeseci
prije provođenja ovih izmjena. Ova se odredba ne primjenjuje u slučaju
prethodnog zajedničkog dogovora između T-Com-a i
Davatelja usluga, zahvata manjeg značenja, djelovanja više sile, kao i odluke
nadležnog regulatornog tijela.

(3) T-Com će Davatelja
usluga obavijestiti o provođenju izmjena iz stavka 1. i stavka 2. ovog članka
pisanim putem. Smatrat će se da je Davatelj usluga prihvatio izmjene, ako im u
pisanom obliku ne prigovori u roku od 30 dana od primitka pisane obavijesti
upućene od strane T-Com-a. U slučaju da Davatelj
usluga odbije izmjene, T-Com zadržava pravo prestati
pružati T-Com usluge Davatelju usluga sukladno
odredbama ove Standardne ponude.

(4) Davatelj usluga sam snosi troškove koji bi
za njega mogli proizaći provođenjem izmjena sukladno stavku 1. i stavku 2. ovog
članka.

4. OBVEZE DAVATELJA
USLUGA

(1) Davatelj usluga je obvezan osigurati o svom
trošku odgovarajuću Terminalnu opremu Davatelja usluga, struju potrebnu za
instalaciju, rad i održavanje i, ukoliko je potrebno, izjednačavanje
potencijala uključujući uzemljenje, kao što je propisano važećim propisima,
uključujući odgovarajuće kućne instalacije. Terminalna oprema Davatelja usluga,
uključujući kućnu instalaciju, koja se priključuje na T-Com
mrežu, mora biti sukladna svim relevantnim propisima, te mora imati sve
potrebne certifikate predviđene važećim propisima.

(2) Davatelj usluga će o svom trošku omogućiti
T-Com-u pristup na njegov posjed i sve zgrade na
lokaciji priključenja, koliko je potrebno da se izvrši testiranje, instalacija
i održavanje usluge. Ovisno o tipu priključka, T-Com
će instalirati svoju Mrežnu terminalnu opremu na lokaciji priključenja.

(3) Davatelj usluga se obvezuje da neće otvarati
ili na bilo koji način mijenjati Mrežnu terminalnu opremu koju je instalirao T-Com niti će je premjestiti s lokacije za koju je
namijenjena. Sve radove oko održavanja i izmjene instalirane Mrežne terminalne
opreme mogu obavljati samo ovlaštene osobe T-Com-a.
Nakon prestanka ugovornog odnosa između Davatelja usluga i T-Com-a, iz bilo kojeg razloga, Davatelj usluga će vratiti
ili omogućiti T-Com-u povrat instalirane Mrežne
terminalne opremu u stanju u kojem ju je Davatelj usluga primio, osim ukoliko
T-Com i Davatelj usluga ne ugovore drugačije.

(4) Davatelj usluga je odgovoran za štetu koja
je nastala neispravnom ili neovlaštenom uporabom ili zlouporabom Mrežne
terminalne opreme, koja je rezultat nemara ili krajnje nepažnje Davatelja
usluga.

(5) Davatelj usluga će odmah proslijediti obavijest
na T-Com-ovu kontakt adresu navedenu u Prilogu C o
svakom nedostatku, šteti, gubitku ili krađi Mrežne terminalne opreme.

(6) Davatelj usluga je osobito obvezan
upotrebljavati T-Com usluge i pružati Usluge s
dodanom vrijednosti Korisnicima u skladu s važećim propisima o
telekomunikacijama, zaštiti osobnih podataka i elektroničkim medijima te svim
ostalim važećim propisima i u svojem poslovanju primijeniti pažnju dobrog
gospodarstvenika.

(7) Davatelj usluga je obvezan obavijestiti
Korisnika o svojem nazivu, kao i o cijenama Usluga s dodanom vrijednosti koje
pruža, na početku pružanja svojih usluga. Davatelj usluga mora osigurati da su
njegov naziv, kao i cijene Usluga s dodanom vrijednosti koje pruža, izričito
navedene uvijek kada reklamira Usluge s dodanom vrijednosti.

(8) Davatelju usluga je zabranjeno dovoditi
Korisnike u zabludu u pogledu sadržaja Usluga s dodanom vrijednosti koje pruža,
kao i cijena ovih usluga. Ukoliko se utvrdi da Davatelj usluga postupa suprotno
navedenoj zabrani, primijenit će se članak 10. ove Standardne ponude.

(9) Davatelj usluga je isključivo odgovoran za
sadržaj Usluga s dodanom vrijednosti koje pruža, prenosi ili objavljuje
korištenjem ovih usluga.

(10) Davatelj usluga će osigurati da njegova
oprema ne ometa sigurnost i rad T-Com mreže ili na
bilo koji drugi način djeluje suprotno načelima navedenim u ovoj Standardnoj
ponudi. Davatelj usluga je obvezan nadoknaditi svu štetu koja za T-Com može nastati kao posljedica takvog postupanja.

5. OSNOVNI (BITNI)
ZAHTJEVI

(1) T-Com i Davatelj
usluga će osigurati da su osnovni (bitni) zahtjevi utvrđeni Pravilnikom o
pristupu mreži i međusobnom povezivanju (dalje u tekstu: Osnovni zahtjevi)
zaštićeni na odgovarajući način, a u vezi s uspostavljanjem, održavanjem i
pružanjem T-Com usluga.

(2) T-Com i Davatelj
usluga upoznati su s činjenicom da ova Standardna ponuda i pripadajući prilozi
sadrže posebne principe i pravila utvrđena kako bi se osigurala zaštita
Osnovnih zahtjeva. T-Com i Davatelj usluga međusobno
će se konzultirati u interesu osiguranja odgovarajuće zaštite Osnovnih
zahtjeva.

(3) Jedan je od preduvjeta za pružanje T-Com usluga od strane T-Com-a
sukladno ovoj Standardnoj ponudi da Zahtjev za uslugu podnesen od strane
Davatelja usluga nije štetan za rad, odnosno integritet i interoperabilnost
telekomunikacijske mreže i usluga, te da je svakodobno osigurana zaštita usluga
i internih podataka, mrežne opreme, softvera kao i pohranjenih podataka,
uključujući osobne podatke, povjerljivih informacija i privatnosti.

(4) T-Com je ovlašten
prouzrokovati prekide, smetnje, ili promjene u svojoj telekomunikacijskoj mreži
i uslugama na štetu pružanja T-Com usluga, a u vezi s
mjerama koje je potrebno poduzeti iz tehničkih i/ili operativnih razloga i/ili
u svrhu održavanja rada mreže. U ovom će slučaju T-Com,
u dobroj vjeri, Davatelja usluga što je prije moguće obavijestiti o prekidu,
smetnji i promjenama u mreži/uslugama, uz navođenje razloga.

6. KVALITETA USLUGE

*6.1. Smetnje*

(1) T-Com i Davatelj
usluga međusobno će se obavještavati o tehničkim smetnjama i posljedicama koje
ove smetnje mogu imati na T-Com usluge, te će aktivno
surađivati na otklonu ovih smetnji. Postupak utvrđivanja i otklona smetnji
utvrđen je u Prilogu D.

(2) U svrhu postupanja sukladno stavku 1. ovog
članka, Davatelj usluga će odrediti ovlaštenu kontakt osobu.

(3) Davatelj usluga je obvezan omogućiti T-Com-u pristup svojim prostorijama u svrhu uspješnog otklona
smetnji. T-Com je ovlašten ući u prostorije Davatelja
usluga isključivo u prisustvu Davatelja usluga.

(4) Ukoliko T-Com na
temelju provedenog pregleda utvrdi kvar na Terminalnoj opremi Davatelja usluga,
koji bi mogao prouzročiti smetnje u funkcioniranju i cjelovitosti T-Com mreže ili umanjenje kvalitete usluga koje pruža T-Com, Davatelj usluga je obvezan otkloniti kvar u skladu s
preporukom T-Com-a, i to najkasnije u roku od 30 dana
nakon primitka T-Com-ovog upozorenja. T-Com je ovlašten privremeno obustaviti pružanje T-Com usluga Davatelju usluga u skladu s člankom 10. ove
Standardne ponude do trenutka uspješnog otklona kvara na Terminalnoj opremi
Davatelja usluga.

(5) Ukoliko Davatelj usluga ne otkloni kvar
unutar roka određenog u stavku 4. ovog članka, ili ne omogući T-Com-u pristup svojim prostorijama u svrhu pregleda opreme i
otklona kvara u roku od 30 dana od dana privremene obustave pružanja T-Com usluga, T-Com je ovlašten
trajno isključiti Terminalnu opremu Davatelja usluga i onemogućiti Davatelju
usluga daljnje korištenje T-Com uslugama.

(6) Ako povodom prijave smetnje od strane
Davatelja usluga, ili na temelju informacije dobivene od Korisnika, T-Com ispitivanjem utvrdi da smetnja nije bila u tehničkim
parametrima za koje je nadležan T-Com, te da je to
Davatelj usluga mogao sam uvidjeti, Davatelj usluga je obvezan naknaditi T-Com-u sve troškove koje je T-Com
imao uslijed provođenja tog ispitivanja. Ukoliko se ispitivanjem utvrdi da je
smetnja bila u tehničkim parametrima za koje je nadležan T-Com,
T-Com Davatelju usluga neće naplatiti troškove
pregleda.

(7) T-Com neće ni u kojem
slučaju biti odgovoran za štetu nastalu uslijed neispravnog funkcioniranja
sustava i/ili pripadajuće opreme Davatelja usluga, odnosno za bilo koju štetu
za koju odgovara Davatelj usluga.

6.2. Parametri kvalitete usluge

(1) Mrežna platforma T-Com-a,
priključci, te sva pripadajuća oprema nužna za uspostavljanje i funkcioniranje
T-Com usluga na strani T-Com-a
su utvrđene, uspostavljene i koriste se u skladu s važećim zakonima i drugim
propisima na području telekomunikacija i u skladu sa svim relevantnim preporukama
Međunarodne telekomunikacijske unije (ITU) i Europskog Instituta za standarde u
telekomunikacijama (ETSI).

(2) Prije aktivacije usluge, odnosno
uspostavljanja određenog priključka, T-Com će
izvršiti mjerenja s odgovarajućim parametrima u skladu s relevantnim tehničkim
standardima. T-Com će također uredno održavati svoje
mrežne kapacitete potrebne za T-Com usluge kako bi
osigurao zajamčenu kvalitetu usluge.

6.3. Rad i održavanje

(1) T-Com i Davatelj
usluga će svaki biti odgovoran za funkcioniranje svoje opreme te za pružanje
usluge u dijelu koji se odnosi na njihov sustav.

(2) T-Com će biti
odgovoran za instalaciju, rad i održavanje sustava i pripadajuće opreme u
okviru svojeg područja odgovornosti do Priključne točke (završna točka T-Com pristupne mreže) na lokaciji Davatelja usluga.

(3) T-Com i Davatelj
usluga su suglasni da će razmjenjivati sve informacije koje obje strane
smatraju nužnima za pružanje T-Com usluga.

7. UVJETI PLAĆANJA

*7.1. Uvjeti plaćanja T-Com usluga*

(1) Cijene T-Com
usluga koje T-Com naplaćuje na temelju ove Standardne
ponude, kao i cijene Usluga s dodanom vrijednosti koje Davatelj usluga pruža
Korisnicima, određene su važećim cjenikom T-Com-a.
Izvadak iz važećeg cjenika T-Com-a koji se odnosi na
T-Com usluge čini Prilog B ovoj Standardnoj ponudi.

(2) Cijene T-Com
usluga naplaćuju se na mjesečnoj osnovi putem računa koji T-Com
izdaje Davatelju usluga. Davatelj usluga je obvezan platiti iznos određen na
računu u roku određenom u računu. Davatelj usluga će snositi sve troškove koji
se mogu pojaviti u vezi s plaćanjem računa.

(3) Jednokratna naknada za instalaciju
telekomunikacijskih kapaciteta potrebnih za pristup mreži T-Com-a
u smislu članka 2.2. ove Standardne ponude, obračunat će se u prvom računu
izdanom nakon aktivacije usluge.

(4) Mjesečna naknada za Uslugu pristupa mreži i
IN Usluge obračunavat će se unaprijed. Prvi račun koji sadrži mjesečnu naknadu
iz ovog članka, sadržavat će obračunsko razdoblje od dana aktivacije usluge do
kraja redovnog obračunskog razdoblja za koje se izdaje račun. U ovom obračunu
primjenjuje se dnevni iznos naknade koji se obračunava kao 1/30 mjesečne
naknade.

(5) Naknadu za uporabu T-Com-ove
mrežne infrastrukture i IN Platforme koja se koristi u procesu prijenosa i
usmjeravanja poziva Korisnika do Priključne točke Davatelja usluga T-Com će zaračunati nakon što je usluga pružena Davatelju
usluga od strane T-Com-a, i to putem obračuna ili
izdavanjem računa Davatelju usluga.

(6) Za potrebe obračuna korištenja T-Com usluga od strane Davatelja usluga, bit će relevantni
podaci dobiveni mjerenjem provedenim od strane T-Com-a.
Obujam prometa računa se na način da se trajanje svih uspješnih poziva (u
sekundama) kumulira i iskazuje ukupnim zbrojem minuta.

7.2. Naplata
potraživanja i podnošenje prigovora

(1) Prigovori koji se odnose na iznos računa
podnose se T-Com-u u pisanom obliku, u roku 30 dana
od dana izdavanja računa. Iznos računa smatrat će se prihvaćenim ukoliko
prigovor nije podnesen sukladno navedenom.

(2) Ukoliko Davatelj usluga podnese prigovor u
skladu sa stavkom 1. ovog članka, T-Com će provjeriti
svoje podatke o obračunu te obavijestiti Davatelja usluga o tome u roku 15 dana
od dana kada je T-Com zaprimio prigovor.

(3) U slučaju da Davatelj usluga podnese
prigovor u skladu sa stavkom 1. ovog članka, Davatelj usluga je obvezan platiti
neosporeni dio iznosa računa do datuma dospijeća određenog u računu. Plaćanje
osporenog dijela iznosa računa može se obustaviti do konačnog dogovora između
T-Com-a i Davatelja usluga. U slučaju da se ne može
postići dogovor između T-Com-a i Davatelja usluga u
roku od 45 dana od dana primitka prigovora od strane T-Com-a,
primijenit će se članak 15. ove Standardne ponude. Po konačnom rješenju spora
vezanom uz iznos računa, svaki dugovani iznos bit će plaćen odmah i bez odgađanja,
najkasnije 3 dana od dana rješenja spora.

(4) U slučaju da Korisnik T-Com-u
podnese prigovor koji se odnosi na Usluge s dodanom vrijednosti zaračunate
Korisniku na računu za javnu govornu uslugu T-Com-a,
Davatelj usluga potvrđuje da je upoznat s činjenicom da je T-Com obvezan, sukladno Pravilniku o telekomunikacijskim
uslugama, Korisniku nakon zaprimanja prigovora zabraniti uporabu odlaznih
poziva prema Uslugama s dodanom vrijednosti, do konačnog rješenja prigovora
Korisnika.

(5) Ukoliko Davatelj usluga ne plati u cijelosti
račun T-Com-a u roku dospijeća, T-Com
će mu poslati pisanu opomenu za plaćanje računa (dalje u tekstu: Opomena).
Opomena će sadržavati upozorenje Davatelju usluga da će T-Com,
u roku od 30 dana od ove Opomene, privremeno obustaviti pružanje T-Com usluga dok se u cijelosti ne podmiri dug naveden u
Opomeni.

(6) Ukoliko, uslijed propusta na strani
Davatelja usluga, Davatelj usluga nije na ispravan način upoznao T-Com s podacima o njegovom identitetu koji su potrebni za
obračun usluga, ili ukoliko identifikacijski broj Davatelja usluga nije
ispravno unesen u obrazac za plaćanje, T-Com neće
odgovarati za pogrešnu ispostavu računa, odnosno za nemogućnost evidentiranja
uplate iz navedenih razloga sve dok Davatelj usluga ne dostavi T-Com-u dokaz o izvršenoj uplati.

(7) U slučaju kašnjenja s plaćanjem Davatelja
usluga, T-Com ima pravo zaračunati zatezne kamate u
skladu sa Zakonom o zateznim kamatama i drugim primjenjivim zakonima i
propisima.

7.3. Financijska jamstva

(1) Prije aktivacije usluge Davatelj usluga je
obvezan dostaviti T-Com-u bankarsko jamstvo pri
uglednoj bankarskoj instituciji u Republici Hrvatskoj s minimalnim rokom od
godine dana, s klauzulom »na prvi poziv« i »bez prigovora.«

(2) Davatelj usluga će biti dužan dostaviti T-Com-u bankarsko jamstvo u visini inicijalnog iznosa u
trenutku sklapanja Ugovora o pružanju T-Com usluga.
Inicijalni iznos bankarskog jamstva bit će određen ovisno o broju Priključnih
točaka koje Davatelj usluga navede u Zahtjevu za T-Com
usluge, i to u iznosu od 22.500,00 kuna za svaku zatraženu Priključnu točku.

(3) Nakon dostave bankarskog jamstva u skladu sa
stavkom 2. ovog članka, iznos bankarskog jamstva može se revidirati svaka tri
mjeseca sukladno zbroju iznosa koje je T-Com obračunao
na ime pružanja T-Com usluga Davatelju usluga tijekom
prethodna tri mjeseca.

(4) U slučaju da Davatelj usluga propusti
izvršiti uplatu dospjelih dugovanja T-Com-u za T-Com usluge pružene sukladno ovoj Standardnoj ponudi,
dospjeli iznos će se naplatiti putem bankarskog jamstva.

(5) Prije isteka važnosti jamstva, Davatelj
usluga je obvezan dostaviti novo bankarsko jamstvo T-Com-u.

8. USLUGE OBRAČUNA I
NAPLATE

(1) Davatelj usluga i T-Com
mogu dodatno ugovoriti pružanje od strane T-Com-a
Davatelju usluga, usluge obračuna i naplate Usluga s dodanom vrijednosti. Sva
prava i obveze povezane s pružanjem usluga obračuna i naplate bit će sastavni
dio Ugovora o pružanju T-Com usluga.

(2) Pružanje usluga obračuna i naplate od strane
T-Com-a Davatelju usluga predmet je sporazuma na
komercijalnog osnovi između T-Com-a i Davatelja
usluga. Davatelj usluga je suglasan da je T-Com
ovlašten izmijeniti modalitet pružanja usluga obračuna i naplate, u koju će
svrhu na odgovarajući načini biti izmijenjen Ugovor o pružanju T-Com usluga.

(3) Davatelj usluga potvrđuje i suglasan je da
će tijekom prijelaznog perioda do 1. siječnja 2006. godine T-Com usluge biti dostupne Davatelju usluga jedino zajedno s
uslugama obračuna i naplate koje su određene u Ugovoru o pružanju T-Com usluga. Nakon isteka navedenog prijelaznog razdoblja,
Davatelj usluga će imati mogućnost zasebno zatražiti od T-Com-a
pružanje usluga obračuna, fakturiranja i naplate Usluga s dodanom vrijednosti u
ime Davatelja usluga, ili izabrati korištenje T-Com
usluga bez dodatnih usluga obračuna, fakturiranja i naplate.

(4) Ukoliko Davatelj usluga izabere korištenje
T-Com usluga bez dodatnih usluga obračuna,
fakturiranja i naplate, odnosno usluge obračuna, fakturiranja i naplate usluga
Korisnicima obavlja samostalno, T-Com i Davatelj
usluga posebno će ugovoriti način davanja podataka u svrhu međusobnog obračuna
i naplate usluga Korisnicima, u skladu s relevantnim propisima iz područja
zaštite osobnih podataka.

9. IZMJENE CIJENA I
STANDARDNE PONUDE

(1) T-Com zadržava
pravo izmijeniti cijene i Standardnu ponudu u skladu s odredbama Zakona o
telekomunikacijama i svim drugim primjenjivim zakonima i propisima.

(2) Dodatno, ukoliko nadležno regulatorno tijelo
donese odluku koja zahtijeva izmjenu cijena i/ili Standardne ponude za pružanje
T-Com usluga, T-Com će
prilagoditi svoje cijene/Standardnu ponudu sukladno odluci tog tijela.

(3) Izmjene cijena i/ili Standardne ponude
primjenjivat će se na Davatelja usluga u roku od 30 dana njihove objave.
Ukoliko Davatelj usluga ne odbije te izmjene u roku od 30 dana od njihove
objave, smatrat će se da je suglasan s uvedenim izmjenama.

(4) U slučaju da odbije izmjene, Davatelj usluga
može inicirati postupak pred nadležnim regulatornim tijelom u skladu sa Zakonom
o telekomunikacijama. Neovisno o tome, uvedene izmjene počet će se
primjenjivati na Davatelja usluga nakon 30 dana od dana njihove objave, osim
ako i/ili dok nadležno regulatorno tijelo ne odluči drugačije.

10. PRIVREMENA OBUSTAVA
PRUŽANJA USLUGA

(1) Bez prejudiciranja bilo kakvih drugih
pravnih ili ugovornih lijekova i bez obzira na što drugo navedeno u Ugovoru o
pružanju T-Com usluga, T-Com
može privremeno obustaviti Davatelju usluga pružanje T-Com
usluga s trenutnim učinkom, uz pisanu obavijest Davatelju usluga 15 dana
unaprijed:

– ukoliko se Davatelj usluga ili njegov Korisnik
ponaša na način koji ometa T-Com u pružanju T-Com usluga, odnosno koji ometa druge korisnike u korištenju
usluga koje pruža T-Com, ili se ponaša na drugi način
koji je protivan primjenjivim zakonima i propisima, a takvo ponašanje Davatelj
usluga ne otkloni u roku od 15 dana od dana primitka T-Com-ove
pisane obavijesti;

– ukoliko T-Com utvrdi
na strani Davatelja usluga postojanje bilo kojeg razloga za ograničavanje
korištenja T-Com usluga na temelju ove Standardne
ponude ili važećih propisa, a ovi razlozi ne budu otklonjeni od strane
Davatelja usluga u roku od 15 dana od dana primitka T-Com-ove
pisane obavijesti;

(2) Neovisno o navedenom u stavku 1. ovog
članka, T-Com zadržava pravo privremeno obustaviti
pružanje usluge Davatelju usluga s trenutnim učinkom:

– u slučaju kršenja obveza Davatelja usluga iz
ove Standardne ponude koje bi moglo rezultirati u značajnoj materijalnoj šteti
za T-Com;

– u slučaju da Davatelj usluga propusti
podmiriti bilo koji dugovani i nesporni račun za bilo koji dospjeli iznos za T-Com usluge pružene od strane T-Com-a
u roku od 30 dana od dana Opomene, ili ne pruži, obnovi ili ponovo uspostavi
financijsko jamstvo iz članka 7.3. ove Standardne ponude;

– u slučaju da je to zatraženo od T-Com-a na temelju odluke nadležnog regulatornog tijela ili
nadležnog suda.

(3) Neovisno o navedenom u stavcima 1. i 2. ovog
članka, održavanje i razvoj T-Com-ove mreže mogu
zahtijevati od T-Com-a da ograniči T-Com usluge ili da ih privremeno obustavi. U tom slučaju, T-Com će bez odlaganja o tome izvijestiti Davatelja usluga.

(4) Po prestanku razloga za privremenu obustavu
pružanja usluge, na način određen ovim člankom, T-Com
će Davatelju usluga ponovno omogućiti korištenje T-Com
usluga.

(5) Privremena obustava pružanja T-Com usluga neće se smatrati prekidom u mreži u smislu
odredbi iz Priloga D.

(6) Tijekom privremene obustave T-Com usluga iz razloga navedenih u stavcima 1. i 2. ovog
članka, Davatelj usluga će biti dužan plaćati mjesečnu naknadu za T-Com usluge.

(7) Davatelj usluga prihvaća i suglasan je da
tijekom privremene obustave T-Com usluga u skladu s
odredbama ovog članka, Usluge s dodanom vrijednosti neće biti dostupne
Korisnicima.

(8) T-Com može
raskinuti Ugovor o pružanju T-Com usluga slanjem
pisane obavijesti s trenutnim učinkom ukoliko je pružanje usluge privremeno
obustavljeno u skladu sa stavcima 1. i 2. ovog članka, a razlozi koji su
uzrokovali privremenu obustavu nisu otklonjeni od strane Davatelja usluga u
roku 30 dana od dana privremene obustave pružanja usluge.

(9) Pravne posljedice raskida Ugovora o pružanju
T-Com usluga sukladno stavku 8. ovog članka nastupit
će s danom u kojem je nastao jedan od razloga za raskid ugovora iz stavka 8.
ovog članka.

(10) U slučajevima privremene obustave navedenim
u stavcima 1., 2., i 3. ovog članka, kao i u slučaju raskida Ugovora navedenog
u stavku 8. ovog članka, Davatelj usluga neće imati pravo na naknadu štete ili
na oslobođenje od naknade štete koja je uslijed toga nastala, osim ukoliko je
to pravo predviđeno hrvatskim prisilnim propisima.

11. ODGOVORNOST

(1) Osim ukoliko je drugačije određeno u Ugovoru
o pružanju T-Com usluga, svaka strana ovog Ugovora
bit će odgovorna za naknadu bilo koje štete koja može nastati drugoj ugovornoj
strani kao posljedica neizvršavanja ili kašnjenja u izvršavanju obveza
određenih u Ugovoru o pružanju T-Com usluga.

(2) Ograničenje odgovornosti ugovornih stana
odredit će se Ugovorom o pružanju T-Com usluga. U
svakom slučaju, nijedna strana neće biti odgovorna za indirektnu štetu.

(3) Ugovorne strane se neće smatrati odgovornim
za neispunjenje ili za zakašnjenje u ispunjenju njihovih obveza iz Ugovora o
pružanju T-Com usluga niti za povezane štete ukoliko
je neispunjenje ili zakašnjenje u neispunjenju nastupilo iz razloga koji se
smatraju višom silom. Višom silom se smatraju događaji čiji se učinci nisu
mogli predvidjeti, izbjeći ili umanjiti, kao što su velike vremenske nepogode,
potres, poplava, požar ili udar groma. U slučaju da je bilo koja od ugovornih strana
ometena u izvršavanju svojih obveza iz Ugovora o pružanju T-Com
usluga uslijed više sile, ta ugovorna strana je obvezna bez odgađanja
obavijestiti drugu ugovornu stranu o razlozima te priložiti dokaze o postojanju
više sile u roku 48 sati.

(4) U slučaju iz stavka 3. ovog članka, ometena
strana će dostaviti i procjenu trajanja razdoblja tijekom kojeg će, prema
vlastitoj procjeni, biti onemogućena ispunjavati obveze iz Ugovora o pružanju
T-Com usluga. Nakon što je nastup događaja koji se
smatraju višom silom dokazan, ugovorne strane mogu, nakon razgovora vođenih u
dobroj vjeri, dogovoriti daljnje izvršavanje Ugovora o T-Com
uslugama.

(5) Davatelj usluga će u cijelosti biti
odgovoran za štetu koja je nastala Korisnicima kao rezultat pružanja, odnosno nepružanja T-Com usluga. U svrhu
izbjegavanja dvojbi, T-Com će naknaditi Davatelju
usluga iznose koje je Davatelj usluga bio dužan isplatiti Korisnicima za štetu
uzrokovanu namjerom ili krajnjom nepažnjom T-Com-a.

(6) U slučaju bilo kakvih tužbi ili zahtjeva za
naknadom štete koju Korisnik postavi T-Com-u, a
odnosi se na Uslugu s dodanom vrijednosti koju pruža Davatelj usluga, Davatelj
usluga će poduzeti najveće napore kako bi stupio u pokrenuti pravni postupak
umjesto T-Com-a. U svakom slučaju, Davatelj usluga će
biti obvezan na­doknaditi T-Com-u sve iznose koje bi
T-Com morao platiti Korisniku sukladno sudskoj odluci
i/ili zahtjevu za naknadu štete kao i sve druge štete i troškove koje T-Com pretrpi u vezi s tim tužbama i/ili zahtjevima.

12. POVJERLJIVOST

(1) T-Com i Davatelj
usluga su obvezni držati u tajnosti sve povjerljive podatke koje T-Com i/ili Davatelj usluga stekne ili bude upoznat s njima
tijekom pregovora oko T-Com usluga, a najranije od
trenutka zaprimanja Zahtjeva Davatelja usluga za T-Com
usluge od strane T-Com-a.

(2) Sva druga pitanja vezana uz povjerljivost
podataka odredit će se Ugovorom o pružanju T-Com
usluga.

13. PRAVA INTELEKTUALNOG
VLASNIŠTVA

Osim ukoliko je u Ugovoru o pružanju T-Com usluga izričito predviđeno drugačije, ova Standardna ponuda
neće imati nikakvog učinka na prava intelektualnog vlasništva T-Com-a ili Davatelja usluga. Po potrebi, prava
intelektualnog vlasništva bit će detaljnije regulirana Ugovorom o pružanju T-Com usluga.

14. TRAJANJE UGOVORNOG
ODNOSA

Ugovor o pružanju T-Com
usluga između T-Com-a i Davatelja usluga sklapa se na
neodređeno vrijeme. T-com je ovlašten raskinuti
Ugovor sukladno odredbama ove Standardne ponude i važećim propisima. Davatelj
usluga je ovlašten raskinuti Ugovor dostavom pisane obavijesti T-Com-u 60 dana unaprijed.

15. RJEŠAVANJE SPOROVA

(1) U slučaju bilo kakvog spora koji proizlazi
iz ili je u vezi s T-Com uslugama, T-Com i Davatelj usluga će najprije pokušati riješiti spor na
miran način. Smatrat će se da je pokušaj da se spor riješi na miran način
propao ukoliko jedna strana obavijesti o tome drugu u pisanom obliku.

(2) Svi sporovi koji proizlaze iz ili su u vezi
s T-Com uslugama i/ili ovom Standardnom ponudom, a u
nadležnosti su nadležnog regulatornog tijela, riješit će se pred tim tijelom.

(3) Svi drugi sporovi koji proizlaze iz ili su u
vezi s T-Com uslugama i/ili ovom Standardnom ponudom,
uključujući pitanja u pogledu njihovog postojanja ili važenja, koja nisu u
nadležnosti nadležnog regulatornog tijela, bit će konačno riješeni pred Trgovačkim
sudom u Zagrebu.

16. PRIJELAZNE I ZAVRŠNE
ODREDBE

(1) Svi prilozi ovoj Standardnoj ponudi tumačit
će se u skladu s ovom Standardnom ponudom.

(2) T-Com će objaviti
te učiniti dostupnima ovu Standardnu ponudu te sve izmjene i dopune ovoj
Standardnoj ponudi na način određen važećim propisima.

(3) Ova Standardna ponuda stupa na snagu te će
se primjenjivati po odobrenju ovlaštenog regulatornog tijela.

(4) Postojeći Davatelj usluga T-Com usluga dužan je dostaviti T-Com-u
bankarsko jamstvo iz članka 7.3. ove Standardne ponude u trenutku sklapanja
izmijenjenog Ugovora o pružanju T-Com usluga, i to u
iznosu koji je jednak zbroju iznosa koje je T-Com
obračunao na ime pružanja T-Com usluga Davatelju
usluga tijekom prethodna tri mjeseca.

(5) U roku 15 dana nakon stupanja na snagu ove
Standardne ponude, T-Com će o istome obavijestiti
Davatelje usluga koji se već koriste T-Com uslugama,
te im istovremeno dostaviti prijedlog novog Ugovora o pružanju T-Com usluga. Ukoliko u roku od 30 dana od dana po dostavi
prijedloga novog Ugovora, Davatelj usluga ne prihvati novi Ugovor o pružanju T-Com usluga, postojeći ugovor o pružanju T-Com usluga sklopljen između T-Com-a
i Davatelja usluga smatrat će se raskinutim.

PRILOG A

TEHNIČKI UVJETI

I. Općenito

Usluga pristupa mreži koju pruža T-Com omogućuje Davatelju usluga pristup T-Com mreži putem Terminalne opreme Davatelja usluga. Prije
aktivacije T-Com usluga Davatelju usluga, T-Com će provjeriti usklađenost Terminalne opreme Davatelja
usluga s primjenjivim zakonima i standardima, za koju svrhu će Davatelj usluga
biti obvezan dostaviti T-Com-u relevantne ateste
Terminalne opreme Davatelja usluga, kao i kućne instalacije.

II. Specifikacija
Pristupa mreži

Pristup T-Com mreži
ostvaruje se preko posebnih analognih (POTS) i digitalnih (ISDN) priključaka
instaliranih unutar T-Com-ove javne telefonske mreže
(PSTN). Inteligentna mrežna platforma T-Com mreže
(dalje u tekstu: IN Platforma) se koristi za usmjeravanje i upravljanje
prometom u okviru T-Com usluga.

Sljedeći priključci na T-Com
mrežu bit će dostupni Davatelju usluga:

*(1)
Analogni POTS priključci za priključenje davatelja usluga s dodanom
vrijednošću, s posebnom kategorijom za zabranu direktnog biranja C-broja*

Analogni POTS priključak se ostvaruje
priključenjem Terminalne opreme Davatelja usluga na Pristupnu pretplatnički
centralu (PC) ili Udaljeni pretplatnički stupanj (UPS). Za signalizaciju na
pretplatničkoj liniji koristi se pulsna ili DTMF
signalizacija.

Osnovni analogni POTS priključak se ostvaruje
preko jedne 2-žične pretplatničke POTS linije, s pridruženim zemljopisnim
pretplatničkim brojem.

Grupni analogni POTS priključak se realizira
preko dvije ili više 2-žičnih pretplatničkih POTS linija koje imaju zajednički
zemljopisni pretplatnički broj (grupni broj).

Analogni POTS priključak je zaštićen posebnom
kategorijom koja onemogućava direktno biranje dodijeljenog pretplatničkog broja
(C broja). Dolazni pozivi prema POTS liniji su mogući samo preko dodijeljenog
060 broja uz posredovanje IN Platforme T-Com-a na
kojoj je aktiviran poseban program za usmjeravanje i upravljanje prometom.

Analogni POTS priključak konfigurira se za
dolazni promet preko IN Platforme.

*(2)
Digitalni ISDN BRA priključak (2B+D) za davatelje usluga s dodatnom vrijednošću
s posebnom kategorijom da zabranom direktnog biranja C-broja*

Digitalni ISDN BRA priključak se ostvaruje
priključenjem Terminalne opreme Davatelja usluga na Pristupnu pretplatničku
centralu (PC) ili udaljeni pretplatnički stupanj (UPS). Za signalizaciju po
D-kanalu koristi se pretplatnička signalizacija DSS1.

Digitalni ISDN BRA priključak omogućava da se
preko NT uređaja istovremeno koriste dvije digitalne 64 kbit/s
linije (2 B kanala), za koju svrhu mu se dodjeljuju najviše dva »060« broja. Za
signalizaciju se koristi D kanal od 16 kbit/s.

Digitalni ISDN BRA priključak za davatelje
usluga s dodanom vrijednošću isporučuje se zajedno s NT uređajem ISDN Standard
koji omogućuje vezu točka-točka i ostaje u vlasništvu T-Com-a.
Za konfiguraciju točka-točka, maksimalan broj BRA pristupa je 10.

Grupni digitalni ISDN BRA priključak se
ostvaruje povezivanjem više BRA priključaka koji imaju zajednički zemljopisni
pretplatnički broj (grupni broj). Davatelju usluga se na IN Platformi definira
najviše onoliko 060 brojeva, koliko ima zakupljenih kanala.

Digitalni ISDN BRA priključak je zaštićen
posebnom kategorijom kako bi se onemogućilo direktno povezivanje dodijeljenog
pretplatničkog broja (C-broja). Pozivi prema ISDN BRA liniji mogući su samo
preko dodijeljenog 060 broja uz posredovanje IN Platforme T-Com-a
na kojoj je aktiviran poseban program za usmjeravanje i upravljanje prometom

Digitalni ISDN BRA priključak konfigurira se za
dolazni promet preko IN Platforme.

*(3)
Digitalni ISDN PRA priključak (30B+D) za priključenje davatelja usluga s
dodanom vrijednošću s posebnom kategorijom za zabranu direktnog biranja C-broja*

Digitalni ISDN PRA priključak se ostvaruje
priključenjem Korisničke terminalne opreme na Pristupnu pretplatničku centralu
(PC). Za signalizaciju po D-kanalu (64 kbit/s),
koristi se pretplatnička signalizacija DSS1.

Digitalni ISDN PRA priključak se koristi za vezu
točka-točka te omogućava istovremeno korištenje 30 digitalnih 64 kbit/s linija (30 B kanala). ISDN PRA priključak može se
isporučiti i u verziji s 10 i 20 digitalnih 64 kbit/s
kanala. Jedan grupni broj se definira za ISDN PRA priključak, te mu se
pridružuje interval DDI brojeva. Davatelju usluga se na IN Platformi definira
najviše onoliko 060 brojeva koliko ima zakupljenih kanala.

Digitalni ISDN PRA priključak je zaštićen
posebnom kategorijom kako bi se onemogućilo direktno pozivanje dodijeljenog DDI
broja (C-broja). Pozivi prema DDI broju mogući su samo preko dodijeljenog 060
broja uz posredovanje IN Platforme T-Com-a na kojoj
je aktiviran poseban program za usmjeravanje i upravljanje prometom.

Digitalni ISDN PRA priključak konfigurira se za
dolazni promet preko IN Platforme.

PRILOG B

CIJENE

CJENIK PRISTUPA MREŽI I
KORIŠTENJA IN USLUGA

|  |  |  |  |  |  |
| --- | --- | --- | --- | --- | --- |
| Vrsta priključka | Priključenje  terminalne opreme | Mjesečna naknada za pristup | STANDARDNI PAKET | | |
| Vrsta paketa | Preuzimanje paketa | Mjesečna naknada |
| POTS | 500,00 kn | 70,00 kn | Standardni paket 1 | 300,00 kn | 500,00 kn |
| Standardni paket 2 | 1.000,00 kn | 800,00 kn |
| ISDN BRA Standard | 800,00 kn | 89,00 kn | Standardni paket 1 | 300,00 kn | 500,00 kn |
| Standardni paket 2 | 1.000,00 kn | 800,00 kn |
| ISDN PRA – 10 kanala | 5.000,00 kn | 700,00 kn | Standardni paket 1 | 300,00 kn | 500,00 kn |
| Standardni paket 2 | 1.000,00 kn | 800,00 kn |
| ISDN PRA - 20 kanala | 8.000,00 kn | 1.400,00 kn | Standardni paket 1 | 300,00 kn | 500,00 kn |
| Standardni paket 2 | 1.000,00 kn | 800,00 kn |
| ISDN PRA - 30 kanala | 10.000,00 kn | 2.100,00 kn | Standardni paket 1 | 300,00 kn | 500,00 kn |
| Standardni paket 2 | 1.000,00 kn | 800,00 kn |

|  |  |
| --- | --- |
| Usluga | Cijena |
| Davanje pozivnog broja kombinacijom znamenki po želji davatelja usluge, dodatno po pozivnom broju ili skupini pozivnih brojeva | 200,00 |
| Promjena tarifne skupine, po promjeni | 100,00 |
| Promjena odredišta po pozivnom broju, bez preseljenja terminalne opreme, po promjeni | 200,00 |
| Izrada i dostava specificiranog računa, po računu | 80,00 |
| Prikupljanje statističkih podataka i njihova dostava po zahtjevu | 30,00 |
| u obliku popisa, dodatno po stranici | 5,00 |
| u obliku grafikona, dodatno po zahtjevu i stranici | 10,00 |
| Preseljenje terminalne opreme\*, po priključku | 500,00 |

\_\_\_\_\_\_\_\_

\*u cijenu je uključeno i preseljenje svih
dodatnih usluga i uz to vezane promjene u standardnim paketima

CIJENE ZA KORIŠTENJE
T-COM INFRASTRUKTUREZA PRIJENOS I USMJERAVANJE PROMETA

|  |  |
| --- | --- |
| Za tarife T1 do T6 iz važećeg cjenika  T-Com-a | 0,30 kn/min |
| Za tarife T7 i T8 iz važećeg cjenika  T-Com-a\* | 0,30 kn/po pozivu |

\_\_\_\_\_\_\_\_\_

\* Davatelj usluga treba ograničiti pozive prema
ovim tarifama na 2 minute PDV nije uključen u navedene cijene.

PRILOG C

KONTAKT ADRESA

Svi zahtjevi za podacima vezanim uz T-Com-ovu Uslugu moraju biti dostavljeni u pisanom obliku na
T-Com-ovu kontakt adresu: HT– Hrvatske
telekomunikacije d.d., Sektor za odnose s operatorima, Savska cesta 32, 10 000
Zagreb

PRILOG D

UTVRĐIVANJE I
OTKLANJANJE SMETNJI

I. Postupak

Davatelj usluga je dužan obavijestiti T-Com o nastalim smetnjama u odvijanju T-Com
usluga što je prije moguće, tj. nakon što je Davatelj
usluga zamijetio smetnju (dalje u tekstu: Prijava smetnji).

Prijava smetnji izvršit će se putem faksa broja
T-Com-a: xxxxxxx, koji će
se odrediti u Ugovoru o pružanju T-Com usluga.
Prijavu smetnji moguće je također izvršiti putem telefonskog 0800 xxxx broja T-Com-a za prijavu
smetnji, koji je dostupan je 24 sata dnevno, 7 dana u tjednu.

Prijava smetnji mora sadržavati: ime i adresu
Davatelja usluga, adresu lokacije na kojoj se nalazi terminalna oprema, kontakt
osobe i telefonske brojeve, vrstu terminalne opreme, 060 broj na kojem se
javljaju smetnje, parametre usluge (Priključne točke, usluga obračuna i naplate
koja se primjenjuje), zemljopisni broj ili grupa brojeva u slučaju PABX-a, broj
linija i podroban opis smetnje.

Nakon primitka Prijave smetnje putem gore
navedenog telefonskog broja, T-Com će poduzeti
sljedeće korake:

– pristupiti otklanjanju smetnje savjetovanjem
Davatelja usluga putem telefona ili, ukoliko je to potrebno, odlaskom na
lokaciju Davatelja usluga;

– pristupiti otklanjanju smetnje testiranjem
prijenosnih kapaciteta.

Vrijeme u kojem T-Com-u
nije dozvoljen ulazak na lokaciju Davatelja usluga neće biti uračunato u
vrijeme potrebno za otklanjanje smetnje.

Nakon što je prijavljena smetnja otklonjena, T-Com će dostaviti Davatelju usluga izvještaj o otklonjenoj
smetnji.

II. Prekidi u mreži

T-Com je odgovoran za
nesmetano odvijanje T-Com usluga, a slijedom toga za
mrežne kapacitete i mogućnosti na strani T-Com-a,
kako slijedi:

– Za svaki prekid u mreži po pojedinoj
Priključnoj točki pristupa duži od tri (3) neprekidna sata dnevno, mjesečna
naknada za T-Com usluge bit će umanjena za iznos
jednosatne naknade za svaki puni sat prekida u mreži (mjesečna naknada
podijeljena sa 720).

Prekid u mreži se definira kao vrijeme u kojem
je Davatelju usluga bilo onemogućeno korištenje T-Com
uslugama uslijed smetnji i/ili grešaka na mrežnim kapacitetima i mogućnostima
koje su nastale na strani T-Com-a. U svrhu
izbjegavanja dvojbi, prekidi u mreži nastali uslijed smetnje i/ili greške na
opremi i kućnoj instalaciji Davatelja usluga, kao i planirani prekidi u mreži
najavljeni 24 sata unaprijed, neće se smatrati prekidima u mreži u smislu ovih
odredbi.

U svrhu ostvarivanja prava na smetnje uslijed
navedenog prekida u mreži, Davatelj usluga mora T-Com-u
podnijeti zahtjev za smanjenjem mjesečne naknade u pisanom obliku.

Odluka, NN 74/2005-1464